Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom

Sp. zn. : Pv 113/13/3304	Nové Mesto nad Váhom, 23.4.2014
EEČ : 2-24-30-2014

U Z N E S E N I E

Trestná vec:	obvinený XXXXX  
Prečin:	prečin nevyplatenia mzdy a odstupného podľa § 214 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Nové Mesto nad Váhom
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ktorý je trestne stíhaný na tom skutkovom základe, že v období od 10.03.2011 do 11.07.2011, v mieste svojho obchodného sídla na  XXXXX , dňa 10.03.2011, nevyplatil svojmu zamestnancovi XXXXX, zamestnanému na základe pracovnej zmluvy ako vedúci predaja výpočtovej techniky a IT, s miestom výkonu práce v Novom Meste nad Váhom, Odborárska ul. č. 7, celú mzdu za mesiac február r. 2011 v celkovej sume 361,21 EUR, splatnú dňa 10.03.2011, ale len časť v celkovej sume 344,69 EUR dňa 12.08.2011 a dňa 23.12.2011, celú mzdu za mesiac marec r. 2011 v sume 384,12 EUR, splatnú dňa 11.04.2011, celú mzdu za mesiac apríl r. 2011 v sume 379,80 EUR, splatnú dňa 10.05.2011, celú mzdu za mesiac máj r. 2011 v sume 343,14 EUR, splatnú dňa 10.06.2011, celú mzdu za mesiac jún r. 2011, s náhradou za dovolenku, nadčasmi, a dvojmesačným odstupným v celkovej sume 1.258,90 EUR, splatnú dňa 11.07.2011, aj napriek tomu, že  v čase zročnosti uvedených miezd mal dostatok finančných prostriedkov na ich výplatu, ktoré nevyhnutne nepotreboval na zabezpečenie svojej činnosti, čím poškodenému XXXXX spôsobil celkovú škodu vo výške 2.382,48 EUR.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
36 mesiacov
Podľa § 216 odsek 3 Trestného poriadku ukladám obvinenému aby škodu v sume 2.382,48 Eur  v priebehu skúšobnej doby uhradil poškodenému XXXXX, nar. XXXXX,  bytom XXXXX 

Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Proti obvinenému  je vedené trestné stíhanie pre nevyplatenie mzdy a odstupného podľa § 214 odsek 1 Trestného zákona  na tom skutkovom základe uvedenom vo výrokovej časti tohto uznesenia.

Po vznesení obvinenia bol preskúmaním spisového materiálu zistený nasledovný skutkový a právny stav.

V prípravnom konaní bol vykonaný výsluch obvineného XXXXX a poškodeného XXXXX, bol vypracovaný znalecký posudok znalcom z odvetvia účtovníctvo, boli zabezpečené správy o povesti obvineného spolu s odpisom registra trestov.

V danom prípade je proti obvinenému  vedené trestné stíhanie pre trestný čin s hornou hranicou trestnej sadzby neprevyšujúcou 5 rokov, ktorým nebola spôsobená smrť osoby, pričom sa nejedná o trestné stíhanie pre korupciu ani proti verejnému činiteľovi alebo zahraničnému verejnému činiteľovi.

Z predloženého spisu je zrejmé, že obvinený vyhlásil, že súhlasí s podmienečným zastavením trestného stíhania, ktoré je proti nemu vedené.

Ďalej obvinený sa priznal k spáchaniu prejednávaného prečinu, teda vyhlásil, že spáchal skutok, za ktorý je stíhaný, pričom vzhľadom na spôsob realizácie vyhlásenie nie sú žiadne pochybnosti o tom, že jeho vyhlásenie bolo vykonané slobodne, vážne a zrozumiteľne.

Poškodený v zákonom stanovenej dobe uplatnil v adhéznom konaní nárok na náhradu škody v celkovej výške  2.382,48 Eur.

Obvinený s poškodený uzatvoril dňa 10.03.2014 dohodu o náhrade škody v ktorej sa zaviazal spôsobenú škodu poškodenému nahradiť v  mesačných splátkach vo výške 150 Eur.

Z predloženého spisového materiálu vyplýva, že obvinený nebol doposiaľ uznaný vinným zo spáchania trestného činu, priestupku, resp. iného správneho deliktu. 

Podľa § 216 ods. 1 písm. a), b) a c) Trestného poriadku môže prokurátor v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov so súhlasom obvineného po vznesení obvinenia podmienečne zastaviť trestné stíhanie ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

V zmysle § 216 ods. 6 písm. a), b) a  c) Trestného poriadku  podmienečné zastavenie trestného stíhania nie je možné, ak bola trestným činom spôsobená smrť osoby, je trestné stíhanie vedené pre korupciu, alebo je vedené proti verejnému činiteľovi alebo zahraničnému verejnému činiteľovi.

Podľa § 216 ods. 2 Trestného poriadku sa obvinenému určí skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

Podľa § 216 ods. 3 Trestného poriadku obvinenému, ktorý uzavrel s poškodeným dohodu o náhrade škody, sa v uznesení o podmienečnom zastavení trestného stíhania uloží, aby škodu v priebehu skúšobnej doby uhradil.

Vzhľadom na to, že boli splnené všetky zákonom požadované podmienky na podmienečné zastavenie trestného stíhania bolo potrebné rozhodnúť tak ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jaromír Prokeš
prokurátor